
	[bookmark: nev]BOJTI ZSUZSANNA
Élelmiszermérnök
MSc, 3. félév
Budapesti Corvinus Egyetem
Élelmiszertudományi Kar
	






Témavezető:
	Dr. Kovács Zoltán
Egyetemi docens, BCE ÉTK




Nanoszűrő membránok jellemzése és kiválasztása laktóz besűrítéséhez

Ez a dolgozat részét képezi a Budapesti Corvinus Egyetem Élelmiszeripari Műveletek és Gépek Tanszéken zajló kutatásnak. Az Európai Bizottság 7. Kutatási és Technológia Fejlesztési Keretprogramja által támogatott projekt (Marie Curie-PCIG11-GA-2012-322219) célja galakto-oligoszacharid előállítása tejsavóból. A folyamat lépései a tejsavó ioncserélése, ultra-, majd nanoszűrése, a az azt követő enzimes reakció.
A kedvező élettani hatásairól ismert prebiotikumnak, a galakto-oligoszacharidnak az előállítása laktóz enzimes szintézisével történik. Ennek feltétele a kellően magas laktóz koncentráció (200-400 g/L), aminek eléréséhez ideális módszer a nanoszűrés. Ezért dolgozatom céljául olyan nanoszűrő membránok kiválasztását, majd jellemzését tűztem ki, melyek jó laktóz visszatartással rendelkeznek.
A mérésekhez különböző gyártóktól, összesen hét membránt választottam ki. A membránok közös tulajdonsága, hogy lapmembrán és spiráltekercs formában is megvásárolhatók, megfelelnek az élelmiszeripar higiéniai elvárásainak, valamint mindegyik hőtűrő (50°C üzemeltetési hőmérséklet). A hőtűrés fontos, mert a laktóz az említett koncentrációban csak 45-50°C-os hőmérsékleten marad oldott formában. A nanoszűrés laboratóriumi méretű lapmembrán modulon (Module M30, Alfa Laval Corporate AB, Svédország) történt, ami több membrán egyidejű vizsgálatára alkalmas. Először a vízfluxust vizsgáltam, majd oldatokat szűrtem. A szűrések során alkalmazott molekulák a következők: galakto-oligoszaharid (DP2-DP5), glükóz, galaktóz, ribóz. A különböző nyomásokhoz tartozó permeátumokból és retentátumból vett minták analízisét HPLC készülékkel, a kalkulációkat pedig Matlab (MathWorks Inc., USA) programban, két fő matematikai modellel (Spiegler-Kedem-Kachalsky, Donnan-sztérikus-pórus modell) végeztem. Az említett módszerekkel a membránok különböző méretű molekulákkal szembeni visszatartását, a pórusméreteket és a vágási értékeket számoltam és ábrázoltam. A mérések alapján kiválasztottam négy membránt, melyek ideálisak a laktóz besűrítéséhez.
A galakto-oligoszacharid előállítás folyamatába az általam kiválasztott membránok beilleszthetők, használatukkal a laktóz a kívánt mértékben besűríthető. Emellett a kalkulált adatok ismeretében átfogó képet kaphatunk a vizsgált membránokról és adatbázist hozhatunk létre. Ez a későbbiekben megkönnyíti egy adott szűrési feladatnak leginkább megfelelő membrán kiválasztását.



